b'\n_START_ARTICLE_\nKansallinen rintama (DDR)\n_START_SECTION_\nVaaleissa\n_START_PARAGRAPH_\nVain kansalliseen rintamaan kuuluvat j\xc3\xa4rjest\xc3\xb6t ja puolueet saivat asettaa ehdokkaita DDR:n parlamentin, Kansankamarin, vaaleissa. Kansankamarin koostumus ei kuitenkaan muodostunut vapaiden vaalien tuloksena, vaan se oli ennalta m\xc3\xa4\xc3\xa4r\xc3\xa4tty DDR:n vaalilaissa, joka m\xc3\xa4\xc3\xa4ritteli parlamentissa edustettujen puolueiden edustajam\xc3\xa4\xc3\xa4r\xc3\xa4t ja valtasuhteet. Kansallisen rintaman teht\xc3\xa4v\xc3\xa4ksi j\xc3\xa4i ehdokaslistojen laatiminen paikallisissa vaalikokouksissa. Vaalikokoukset olivat varsinaista vaalia t\xc3\xa4rke\xc3\xa4mm\xc3\xa4t, koska niiss\xc3\xa4 k\xc3\xa4yt\xc3\xa4nn\xc3\xb6ss\xc3\xa4 m\xc3\xa4\xc3\xa4r\xc3\xa4ttiin tulevan Kansankamarin koostumus. Paikallisissa kokouksissa, joihin ottivat osaa kansallisen rintaman eri puolueiden ja j\xc3\xa4rjest\xc3\xb6jen edustajat, ehdokkaista keskusteltiin. Yleens\xc3\xa4 Kansallisen rintaman esityksen hyv\xc3\xa4ksyttiin keskusteluitta, mutta joskus ehdokkaista v\xc3\xa4iteltiin ja joitakin jopa vaihdettiin._NEWLINE_Kansallisen rintaman vaalikokousten p\xc3\xa4\xc3\xa4t\xc3\xb6sten pohjalta laadittiin niin kutsutut yhten\xc3\xa4islistat (Einheitslisten), joissa oli tarkalleen niin monta ehdokasta kuin kustakin vaalipiirist\xc3\xa4 valittiin. Varsinaisena vaalip\xc3\xa4iv\xc3\xa4n\xc3\xa4 \xc3\xa4\xc3\xa4nioikeutetut saattoivat vain hyv\xc3\xa4ksy\xc3\xa4 tai hyl\xc3\xa4t\xc3\xa4 heille esitetyn yhten\xc3\xa4islistan, yksitt\xc3\xa4isten ehdokkaitten v\xc3\xa4lill\xc3\xa4 ei voinut valita.\n_START_SECTION_\nMuut teht\xc3\xa4v\xc3\xa4t\n_START_PARAGRAPH_\nVaalien organisoimisen lis\xc3\xa4ksi Kansallinen rintama vastasi monenlaisesta sosiaalisesta ty\xc3\xb6st\xc3\xa4 DDR:n alueella. J\xc3\xa4rjest\xc3\xb6 jakautui noin 17\xc2\xa0000 yksikk\xc3\xb6\xc3\xb6n, joita kutsuttiin \xe2\x80\x9dvaliokunniksi\xe2\x80\x9d (Aussch\xc3\xbcsse). Ne toimivat yhteiskunnan eri tasoilla, valtakunnallisten valiokuntien lis\xc3\xa4ksi oli samanlaisia ryhmittymi\xc3\xa4 my\xc3\xb6s piirikunta- ja piiritasolla, kunnallisesti sek\xc3\xa4 kaupunginosissa ja kyliss\xc3\xa4. Kansallisen rintaman valiokunnissa ty\xc3\xb6skenteli noin 300\xc2\xa0000 vapaaehtoisty\xc3\xb6ntekij\xc3\xa4\xc3\xa4._NEWLINE_Kansallisen rintaman valiokunnat j\xc3\xa4rjestiv\xc3\xa4t erityisesti paikallistasolla monenlaisia toimintoja. Ne vastasivat yhdess\xc3\xa4 kaupungin- ja kunnallisneuvostojen kanssa j\xc3\xa4rjestyksenpidosta ja puhtaanapidosta omilla alueillaan. Kansallisen rintaman aktiivit j\xc3\xa4rjestiv\xc3\xa4t esimerkiksi kierr\xc3\xa4tystavaroiden ker\xc3\xa4yst\xc3\xa4 ja j\xc3\xa4tehuoltoa sek\xc3\xa4 j\xc3\xa4rjesteliv\xc3\xa4t erilaisia kaupunginosa- ja korttelijuhlia. My\xc3\xb6s vapaa-ajanviettomahdollisuuksia j\xc3\xa4rjesteltiin Kansallisen rintaman v\xc3\xa4lityksell\xc3\xa4. Valiokuntien teht\xc3\xa4v\xc3\xa4n\xc3\xa4 oli my\xc3\xb6s puutteenalaisten kansalaisten avustaminen sek\xc3\xa4 kansalaisten aktivointi erilaisiin tapahtumiin._NEWLINE_Kansallinen rintama j\xc3\xa4rjesti my\xc3\xb6s kunnallisia kilpailuja asuinalueiden ja kortteleiden siisteydest\xc3\xa4 otsikolla \xe2\x80\x9dKaupunkimme ja kuntamme kauniimmiksi \xe2\x80\x93 tule mukaan!\xe2\x80\x9d (\xe2\x80\x9dSch\xc3\xb6ner unsere St\xc3\xa4dte und Gemeinden \xe2\x80\x93 Mach mit!\xe2\x80\x9d) sek\xc3\xa4 my\xc3\xb6nsi \xe2\x80\x9dKultainen talonnumero\xe2\x80\x9d (\xe2\x80\x9dGoldene Hausnummer\xe2\x80\x9d) -ansiomerkkej\xc3\xa4 esimerkillisen hyvin hoidetuilla taloille ja puutarhoille. Kunniamerkint\xc3\xb6jen lis\xc3\xa4ksi esimerkilliset kaupunginosat ja korttelit voivat saada my\xc3\xb6s tunnustuspalkintoja, esimerkiksi \xe2\x80\x9dKansallisen rintaman ansioneulan\xe2\x80\x9d, jota jaettiin pronssisena, hopeisena ja kultaisena._NEWLINE_Kansallisen rintaman sosiaalisen ty\xc3\xb6n tarkoituksena oli tavoittaa sellaisia kansalaisia, jotka eiv\xc3\xa4t kuuluneet puolueisiin tai joukkoj\xc3\xa4rjest\xc3\xb6ihin. Heid\xc3\xa4t haluttiin saada osallisiksi sosialistisen yhteiskunnan tuottamista eduista ja samalla lis\xc3\xa4t\xc3\xa4 heid\xc3\xa4n lojaalisuuttaan valtiolle. Tehdyn ty\xc3\xb6n tavoitteet olivat siis pitk\xc3\xa4lti ideologiset.'